open-index/open-wikipedia-markdown huggingface dataset:
Anders Törnudd

**Anders Törnudd**, nimi aik. *Andreas Pitzén* (12. syyskuuta 1748 Tyrnävä – 22. syyskuuta 1820 Lohtaja) oli suomalainen kirkkoherra, kansanrunouden kerääjä ja runoilija. Hän otti uudeksi sukunimekseen *Törnudd* syntymäkuntansa Tyrnävän ruotsinkielisen nimen mukaan.

Törnuddin vanhemmat olivat Tyrnävän lukkari Tomas Pitzén ja Brita Andersdotter. Hän kävi Oulun triviaalikoulua ja pääsi ylioppilaaksi 1766. Hän opiskeli Turun akatemiassa ja hänet vihittiin papiksi 1772. Törnudd toimi Muhoksen kappalaisen apulaisena vuodesta 1772, Kuusamon kirkkoherran apulaisena vuodesta 1773, Ylistaron kappalaisen apulaiena vuodesta 1775 sekä Kauhajoen kappalaisena vuodesta 1783 ja Lohtajan seurakunnan kirkkoherrana vuosina 1802–1820.

Törnudd keräsi kansanrunoutta sekä kotiseudultaan Tyrnävältä että Pohjanmaalta (muun muassa Pyhän Henrikin surmavirren käsikirjoitus ja tyrnäväläisiä loitsuja). Hän kirjoitti myös 574 säkeisen suomenkielisen runomuotoisen puheen jonka hän esitti 1772 Pohjalaisessa osakunnassa kuningas Kustaa III:n kruunajaisjuhlallisuuksien yhteydessä.

Törnudd oli naimisissa vuodesta 1775 Brita Kristina Lesceliuksen kanssa. Heidän poikansa Toholammin seurakunnan kappalainen Anders Gustaf Törnudd (1793–1835) kirjoitti myös runoja suomen kielellä.

## Lähteet
*  Luettu 19.10.2012.
* Kirjasampo.fi: Anders Törnudd
* Arthur Ehnqvist : Törnudd- ja Lescelius sukujen alkuperästä, Genos 19(1948), s. 25–32
Antti Toivainen

**Antti "Tepe" Toivainen** (9. joulukuuta 1859 Sääminki – ?) oli suomalainen räätäli ja lyhytkasvuisin tunnettu suomalainen. Säämingin Nojamaan kylästä kotoisin ollut 122 senttiä pitkä Toivainen oli naimisissa normaalipituisen naisen kanssa, ja heillä oli neljä lasta, joista yksi jäi eloon.

## Lähteet
* CompuLine : Pituuskasvu 
### Viitteet
Satulinna

**Satulinna** tarkoittaa mm. seuraavia:

* satulinna, sadussa esiintyvä mielikuvituksellinen linna
* ”Satulinna”, Jukka Kuoppamäen säveltämä ja sanoittama ja Jari Sillanpään levyttämä iskelmä
* Satulinna, tanssilava ja ravintola Hattulassa
* Satulinna, hotelli Hirvensalmella
Ejgil Clemmensen

**Ejgil Becker Clemmensen** (21. kesäkuuta 1890 Fredriksberg &ndash; 24. lokakuuta 1932 Kööpenhamina) oli tanskalainen soutaja ja olympiamitalisti. Hänen seuransa oli kööpenhaminalainen Polyteknisk Roklub. Clemmensen osallistui Tukholman olympialaisiin 1912, joissa hän oli voittamassa pronssia perämiehellisistä nelikoista. 

## Lähteet

* Clemmensenin profiili sports-reference.com -sivustolla
Constance Jeans

**Constance Mabel Jeans** (23. elokuuta 1899 Nottingham &ndash; huhtikuu 1994 Falmouth) oli brittiläinen uimari ja olympiamitalisti. Hänen seuransa oli Nottingham Ladies' Swimming Club. 

Jeans kilpaili ensimmäisissä olympialaisissaan Antwerpenissa 1920. Hän sijoittui tuolloin neljänneksi sekä 100 että 300 metrin vapaauinnissa, joista jälkimmäisessä hän hävisi pronssimitalisti Frances Schrothille vain 0,4 sekuntia. Jeans kuului kisoissa maansa hopeaa voittaneeseen 4 × 100 metrin vapaauintiviestijoukkueeseen ja sai samasta lajista hopeaa myös Pariisin olympiakisoissa 1924. Hän oli Pariisissa jälleen 100 metrin matkalla neljäs, jonka lisäksi hän pääsi välieriin saakka 400 metrin vapaauinnissa. 

## Lähteet

* Jeansin profiili sports-reference.com -sivustolla  

### Viitteet
Silkkilehtimittari

**Silkkilehtimittari** (*Scopula caricaria*) on Suomessa harvinainen lehtimittarilaji.

## Koko ja ulkonäkö
Pienehkö mittariperhonen, jonka siivet ovat voimakkaasti silkinkiiltoiset. Siipien pohjaväri on valkoinen ja niissä on jonkin verran mustaa kehnäisyyttä. Poikkiviirut ovat kellertävän ruskeat. Keskipilkku erottuu heikosti ja silloinkin vain takasiivissä. Siipien alapinta on valkoinen ja etureunasta hieman varjostunut.

Erityisen samannäköinen on luhtalehtimittari (*Scopula immutata*).

## Levinneisyys ja lentoaika
Silkkilehtimittarin levinneisyys ulottuu Iberian niemimaalta Keski-Euroopan poikki Baltiaan ja idässä aina Venäjän kaukoitään saakka. Suomessa laji on tulokas, joka tavattiin ensimmäisen kerran Kirkkonummelta vuonna 2000. Sittemmin se on vakiintunut Uudenmaan, Etelä-Karjalan ja Etelä-Savon alueille. Perhoset lentävät heinä-elokuun vaihteessa.

## Elinympäristö ja elintavat
Silkkilehtimittari elää kosteilla niityillä ja luhdissa.

## Ravintokasvi
Toukan ravintokasveja ovat ketomaruna (*Artemisia campestris*) ja ahdekaunokki (*Centaurea jacea*).

## Lähteet

## Aiheesta muualla
* Bestimmungshilfe des Lepiforums 
* Pieris.ch
Ahdelehtimittari

**Ahdelehtimittari** (*Scopula marginepunctata*) on harmaankirjava mittariperhoslaji. Suomesta se on tavattu yhden kerran.

## Koko ja ulkonäkö
Ahdelehtimittari muistuttaa ulkonäöltään yleisempää harmolehtimittaria (*Scopula incanata*), mutta 22&ndash;26&nbsp;mm siipivälillään on jonkin verran sitä pienempi. Siipien yleissävy on vaaleanharmaa, joskin sävy vaihtelee harmaasta ruskehtavaan. Poikkiviirut ovat harmaat tai ruskeat, melko mutkittelevat ja ulompi poikkiviiru kaartuu siiven etureunassa jyrkästi siiven tyveä kohti. Ulomman poikkiviirun ulkopuolella on rivi laajahkoja, harmaita laikkuja. Keskipilkku erottuu selvänä mustana pisteenä sekä etu- että takasiivissä. Aivan siipien ulkoreunassa on rivi selkeitä mustia pisteitä.

## Levinneisyys ja lentoaika
Lajin levinneisyys ulottuu Länsi-Euroopasta ja Britteinsaarilta Kaukasukselle ja Keski-Aasiaan. Suomessa se on satunnainen harhailija, joka on tavattu toistaiseksi vain kerran Hankoniemeltä elokuussa 2006. Perhoset lentävät kahtena sukupolvena kesäkuusta elokuulle.

## Elinympäristö ja elintavat
Ahdelehtimittari elää vain hyvin aurinkoisilla ja lämpimillä paikoilla, tyypillisesti hiekkarannoilla, ja perhoset häviävät nopeasti sopivan elinpaikan umpeenkasvun seurauksena. Perhoset lentävät pääasiassa yöllä ja tulevat valolle. Parittelu tapahtuu kasveilla lähellä maanpintaa ja naaras munii munat yksitellen ravintokasvin lehdille tai kukintoihin. Toukkia löydetään kuitenkin luonnosta harvoin. Perhoset kuoriutuvat koteloistaan iltapäivän ja illan aikana. Talvehtii keskenkasvuisena toukkana.

Ruotsissa laji on luokiteltu äärimmäisen uhanalaiseksi.

## Ravintokasvi
Toukka elää erilaisilla matalilla kuivien paikkojen kasveilla, kuten ajuruohoilla (*Thymus*) ja mataroilla (*Galium*).

## Lähteet

## Aiheesta muualla
* Perhoswiki
* Bestimmungshilfe des Lepiforums 
* Moths and Butterflies of Europe and North Africa 
* Vlindernet 
* Ohjeita eräiden ''Scopula''- ja ''Idaea''-lajien erottamiseksi
Colony-luokka

**Colony-luokka** oli toisessa maailmansodassa palvellut  Britannian Kuninkaallisen laivaston fregattiluokka, jonka muodostivat 21 Walsh-Kaiserin Providencessa Rhodes Islandilla Yhdysvalloissa valmistamaa alusta. Ne valmistettiin 1943–1945 ja ne luovutettiin Britannialle osana lend-lease -sopimusta, minkä jälkeen ne luokiteltiin uudelleen fregateiksi sekä nimettiin pienehköjen siirtomaiden mukaan. Alukset palvelivat saattueiden suojana, sukellusveneiden torjunnassa sekä rannikkoliikenteen valvonnassa. Luokan alukset pohjautuivat Yhdysvaltain laivaston Tacoma-luokan fregatteihin, joiden pohjana oli River-luokan fregatit.

Sodan päätyttyä lähes kaikki jäljellä olevat alukset palautettiin Yhdysvaltoihin, millä yritettiin osaltaan pienentää maksettavia kuluja. 

## Alukset
 

## Lähteet

*
*

### Viitteet
Ernst Nilsson

**Ernst Hilding Waldemar Nilsson** (10. toukokuuta 1891 Malmö &ndash; 11. helmikuuta 1971 Malmö) oli ruotsalainen painija ja olympiamitalisti. Hän kilpaili sekä kreikkalais-roomalaisessa että vapaapainissa. Nilsson edusti seuratasolla malmöläistä IK Spartaa. 

Nilsson osallistui olympialaisiin ensimmäistä kertaa Tukholmassa 1912, jossa hän putosi neljännellä kierroksella alle 82,5 kiloisten kreikkalais-roomalaisessa painissa. Hän voitti seuraavana vuonna lajissa kultaa MM-kilpailuissa. Ensimmäisen maailmansodan jälkeen Antwerpenin olympiakisoissa 1920 hän oli pronssisijalla yli 82,5 kilon vapaapainissa ja osallistui myös kreikkalais-roomalaisen tyylin raskaaseen sarjaan, jossa hän putosi puolivälierissä. 

Nilsson voitti toisen maailmanmestaruutensa 1922, jolloin hän otti kultaa yli 82,5-kiloisten kreikkalais-roomalaisesta painista. Hän sijoittui sarjassa jaetulle viidennelle tilalle vuoden 1924 olympialaisissa, joissa hän ylsi neljännelle sijalle vapaapainissa samassa painoluokassa. 

## Lähteet

* Nilssonin profiili sports-reference.com -sivustolla   

### Viitteet
Johan Henrik Kranck

**Johan Henrik Kranck** (2. joulukuuta 1778 Kuusamo – 17. lokakuuta 1838 Pudasjärvi) oli suomalainen kappalainen ja arkkiveisurunoilija.

Kranckin vanhemmat olivat Kuusamon kirkkoherra Johan Kranck (1751–1800) ja Anna Planting. Hän kävi Oulun triviaalikoulua ja pääsi ylioppilaaksi 1797. Kranck vihittiin papiksi 1801. Hän oli armovuodensaarnaajana Kuusamossa 1801, kirkkoherran apulaisena Kuusamossa 1802 ja Oulussa vuodesta 1803, Oulun vt. kappalaisena vuodesta 1807 ja Pudasjärven kappalaisena vuodesta 1810.

Kranck kirjoitti nimimerkillä *J.H.K-da* Oulun kaupungin palosta 1822 arkkiveisun *Surun sanoma saneltu, murehella muistuteltu, pantu kokohon palosta.* (Barck 1827).

Kranck oli naimisissa vuodesta 1811 Beata Kristina Elfvingin kanssa.

## Lähteet
*  Luettu 19.10.2012.
* Kirjasampo.fi: Johan Henrik Kranck
Barbeksakloni

**Barbeksakloni** (tuotenimi *Maliasin*) on fenobarbitaalin ja levopropyyliheksedriinin muodostama barbituraattijohdannainen suola. Se tuli markkinoille vuonna 1983, ja sen on raportoitu olevan yhtä tehokas kuin fenobarbitaalin, mutta paremmin siedetty. Joka tapauksessa näitä lupaavia tuloksia ei ole pystytty vuoteen 2004 vahvistamaan tai kieltämään.

100 mg barbeksaklonia vastaa 60 mg fenobarbitaalia.

Viihdekäytössä barbeksaklonin on raportoitu aiheuttavan empatogeenisiä, sosiaalisia estoja poistavia ja rentouttavia vaikutuksia. Tämä saattaa johtua siitä, että sitä on monesti käytetty yhdessä metamfetamiinin ja GHB:n kanssa, ja vaikutukset johtuvat piristävän ja rauhoittavan aineen sekoittamisesta.

Barbeksaklonin kemiallinen kaava on C12H12N2O3 · C10H21N, moolimassa 387,516 g/mol ja CAS-numero 4388-82-3.

## Aiheesta muualla
*PubChem: Barbexaclone 
*Kyoto Encyclopedia of Genes and Genomes (KEGG): Barbexaclone
Górowo (Olsztynin piirikunta)

**Górowo** () on kylä Kolnon kunnassa Olsztynin piirikunnassa Warmia-Masurian voivodikunnassa Puolassa. Vuoden 2011 väestönlaskennan mukaan siellä asui 205 asukasta.

## Lähteet
Satakunnan Suunta

**Satakunnan Suunta** oli Porissa vuosina 1934–1936 ilmestynyt sanomalehti, joka oli äärioikeistolaisen Isänmaallisen kansanliikkeen äänenkannattaja. Lehti ei saavuttanut suurta suosiota, sillä se ilmestyi epäsäännöllisesti vain 1–4 kertaa kuukaudessa ja lakkautettiin joulukuussa 1936.

Lehden päätoimittajana oli syyskuun 1934 alkuun saakka opettaja Akseli Aarnio, jonka jälkeen tehtävää hoiti maisteri N. J. Nissilä. Lehden toimituskuntaan kuuluivat eri aikoina muun muassa Arne Somersalo ja Yrjö Kares. 

## Lähteet

## Aiheesta muualla
*Satakunnan Suunnan numerot digitoituna Kansalliskirjastossa
Górowo

**Górowo** on ainakin seuraavien paikkojen nimi: 

* Górowo, kylä Olsztynin piirikunnassa Puolassa
* Górowo, kylä Trzebnican piirikunnassa Puolassa
* Górowo, kylä Nidzican piirikunnassa Puolassa
Isabelle White

**Isabelle White** (1. syyskuuta 1894 Willesden – 24. kesäkuuta 1972 Muswell Hill) oli brittiläinen uimahyppääjä ja olympiamitalisti. 

White voitti Tukholman olympialaisissa 1912 pronssia kymmenen metrin kerroshypyissä ja oli samalla maansa ensimmäinen uimahyppyjen olympiamitalisti. Hän sijoittui vuoden 1920 kisoissa neljänneksi ja oli kuudes Pariisissa 1924. White voitti EM-kisoissa 1927 kultaa 10 metrin kerroshypyissä, mutta putosi karsinnassa Amsterdamin olympialaisissa 1928. 

## Lähteet

* Whiten profiili sports-reference.com -sivustolla   

### Viitteet
Achim

**Achim** on kunta Weserjoen varrella Ala-Saksissa Saksassa. Siellä asui 30&nbsp;258 ihmistä vuoden 2011 lopussa. 

## Historia

Achimia ympäröivä alue on luonnollisessa tilassaan enimmäkseen nummea, ja itse kaupunki on 15 metrin korkeudella merenpinnasta. Ensimmäinen kirjoitettu merkintä Achimista on vuodelta 1091, jolloin sitä kutsuttiin Arahemiksi. Muinoin paikassa kokoontuivat saksien tuomioistuimet ja erilaiset kultit. 1100-luvulla kristilliset lähetyssaarnaajat pystyttivät baptistisen kirkon Achimiin. Se oli nykyisen, vuonna 1257 rakennetun kirkon edeltäjä. 

Achim sytytettiin tuleen vuonna 1381 sodassa, jossa taisteltiin Lüneburgin ruhtinaskunnan johtajuudesta. 1600-luvulta eteenpäin paikkaa ovat hallinneet monet eri kansat kuten ruotsalaiset, tanskalaiset ja ranskalaiset, jotka pitivät Achimia hallussaan seitsenvuotisen sodan aikaan 1700-luvun puolivälin jälkeen. 1800-luvun alussa alue meni Hannoverin kuningaskunnan haltuun, johon se palautettiin ranskalaisilta. 

Achimissa on ollut juna-asema vuodesta 1847 lähtien. Se sijaitsee Bremenin ja Hannoverin välisellä rataosuudella.

## Ystävyyskaupungit

Achim on latvialaisen Cēsisin ystävyyskaupunki. 

## Lähteet

## Aiheesta muualla
Vanhat kuviot

**Vanhat kuviot** on Maarit Verrosen vuonna 2012 ilmestynyt novellikokoelma.

## Lähteet

## Aiheesta muualla
* Hanna-Riina Aho: Vanhat kuviot täynnä yllätyksiä . Keskipohjanmaa 28.2.2012.
* Ritva Kolehmainen: Vanhat kuviot . Keskisuomalainen 7.3.2012.
* Markku Soikkeli: Tandem-hyppyjä tuntemattomaan. Satakunnan kansa 21.3.2012.
* Mari Viertola: Kylmää kyytiä. Turun sanomat 21.4.2012.
Richard Corts

**Richard Corts** (16. heinäkuuta 1905 Remscheid &ndash; 7. elokuuta 1974 Remscheid) oli saksalainen yleisurheilija ja olympiamitalisti, joka kilpaili pikajuoksussa. Hänen seuransa oli Deutscher Sportklub Berlin. 

Corts osallistui Amsterdamin olympialaisiin 1928, joissa hän pääsi välieriin saakka 100 metrillä ja juoksi maansa hopeaa voittaneessa 4 × 100 metrin viestijoukkueessa. Hän teki samana vuonna Düsseldorfissa 100 metrin matkalla ennätysaikansa 10,4 sekuntia, joka oli kyseisenä vuonna maailmantilason jaettu paras aika. Corts kuoli vuonna 1974 suoritettuaan itsemurhan. 

## Lähteet

* Cortsin profiili sports-reference.com -sivustolla   

### Viitteet
Chamseddine Dhaouadi

**Chamseddine Dhaouadi** (, s. 16. tammikuuta 1987 Tunis) on tunisialainen jalkapalloilija. Pelipaikaltaan keskuspuolustaja. Hän edustaa Tunisian pääsarjassa Espérancea.

## Seurajoukkueura
Dhaouadi aloitti seurauransa pääsarjassa kaudella 2009–2010 CS Hammam-Lifin riveissä, jossa hän pelasi kaksi ja puoli kautta siirtyessään kesken kauden 2011–2012 ES Saheliin.

Kaudeksi 2013–2014 Dhaouadi siirtyi Espéranceen.

## Maajoukkueura
Dhaouadi on edustanut Tunisian maajoukkuetta vuodesta 2012 lähtien. Hän pelasi ensimmäisen maaottelunsa harjoitusottelussa Irania vastaan 15. elokuuta 2012.

## Aiheesta muualla
* National Football Teams 
* Pelaajaprofiili
DM2-tauti

**DM2-tauti** eli **tyypin 2 myotoninen dystrofia** on sairaus, jonka pääoireisiin kuuluvat lihasten heikkous ja lihasjäykkyys, lihaskipu sekä harmaakaihi. Sairaus on dominantisti periytyvä.

## Aiheesta muualla
* Dystrophia Myotonica Type 2 (DM2) in Finland - a mutation with extensive clinical implications (Tyypin 2 myotoninen dystrofia (DM2) Suomessa - mutaatio ja sen laaja kliininen merkitys)

## Lähteet
Pohjanlehtimittari

**Pohjanlehtimittari** (*Scopula frigidaria*) on pohjoisten seutujen harmaa mittariperhoslaji.

## Koko ja ulkonäkö
Yleisvaikutelmaltaan pohjanlehtimittari on suttuisen ruskeanharmaa. Sekä etu- että takasiivet ovat tiheästi harmaan kehnän peittämät ja etusiiven ulkoreuna on leveästi tummanharmaa. Aaltoviiru erottuu valkoisena harmaata pohjaväriä vasten. Poikkiviirut ovat sameat, mutta erottuvat hyvin. Siipien keskipilkut ovat erittäin heikot tai puuttuvat kokonaan. Siipiväli 19&ndash;22&nbsp;mm.

## Levinneisyys ja lentoaika
Pohjanlehtimittari on levinneisyydeltään holarktinen laji, jota tavataan Skandinavian pohjoisosista Itä-Siperiaan ja Alaskasta Kanadan poikki Quebeciin saakka. Suomessa sitä tavataan vain itäisessä Lapissa ja Kuusamossa. Perhoset lentävät yhtenä sukupolvena kesäkuun lopulta heinäkuulle.

## Elinympäristö ja elintavat
Suomessa pohjanlehtimittari elää kuivilla mäntykankailla ja puronotkoissa. Kanadassa lajin elinympäristöjä ovat kosteat metsät, metsänreunat sekä aukkopaikat. Perhoset lentävät illalla ja tulevat valolle, mutta pilvisellä säällä lentoa voi tapahtua päivälläkin. Talvehtii pienenä toukkana.

## Ravintokasvi
Toukka syö mustikkaa (*Vaccinium myrtillus*).

## Lähteet

## Aiheesta muualla
* Lepidoptera.pl
Rusolehtimittari

**Rusolehtimittari** (*Scopula rubiginata*) on Suomessa suhteellisen harvinainen, punertavanruskea mittariperhoslaji. Suomen lajiston uhanalaisarvioinnissa 2010 se on luokiteltu vaarantuneeksi (VU)

## Koko ja ulkonäkö
Rusolehtimittarin siipien pohjaväri vaihtelee vaaleanruskeasta punaruskeaan ja jopa ruskehtavan vaaleanpunaiseen. Etusiivessä erottuvat tummanruskeina tai tumman punaruskeina selvästi kolme ja takasiivissä kaksi poikkiviirua. Ulomman poikkiviirun ulkopuolelta siipi on selvästi tummempi. Takasiivissä on tumma keskipilkku. Siipiripset ovat punertavat. Siipiväli 18&ndash;20&nbsp;mm.

## Levinneisyys ja lentoaika
Rusolehtimittaria tavataan Pohjois-Afrikasta ja Espanjasta Etelä- ja Keski-Euroopan poikki Skandinavian eteläosiin, Baltiaan, Venäjälle ja Etelä-Siperiaan saakka. Suomessa laji on nykyiseltä levinneisyydeltään etelä- ja itäpainotteinen pohjoisimpien löytöjen ollessa Pohjois-Pohjanmaalta. Keski-Suomesta ja Lapista se puuttuu. Perhoset ovat lennossa kahtena, osin päällekkäisenä sukupolvena kesä-heinäkuussa ja heinä-syyskuussa. Toinen sukupolvi on yksilömäärältään ensimmäistä suurempi.

## Elinympäristö ja elintavat
Rusolehtimittari vaatii kuivan ja lämpimän elinympäristön ja sille sopivien ympäristöjen umpeenkasvu uhkaa lajin säilymistä. Esiintymät ovat tavallisesti paikoittaisia, mutta niiden yksilömäärät voivat olla suuriakin. Laji on pääasiassa yöaktiivinen, mutta lähtee häirittynä helposti lentoon myös päivällä. Täysikasvuinen toukka talvehtii ja koteloituu maahan toukokuussa.

Suomessa rusolehtimittari on luokiteltu vaarantuneeksi, Ruotsissa se on silmälläpidettävä.

## Ravintokasvi
Toukka elää syöden erilaisia matalia kasveja.

## Lähteet

## Aiheesta muualla
* Bestimmungshilfe des Lepiforums 
* Moths and Butterflies of Europe and North Africa 
* Vlindernet
Kepler-42

**Kepler-42** eli *KOI-961* on punainen kääpiötähti, jolta on löydetty kolme planeettaa.

## Tähden kuvaus

Tähti *Kepler-42* sijaitsee Joutsenen tähdistössä, mutta on erittäin himmeä 16,2 suuruusluokan tähti, jollainen näkyy vain suurella kaukoputkella. Kepler 42 on 126 valovuoden päässä oleva punainen kääpiötähti, jonka spektrityyppi on M5V. Tähden Kepler 42 massa noin 0.13 auringon massaa, säde 0.17 auringon sädettä, pintalämpötila 3068 K ja luminositeetti 2,4 tuhannesosaa Auringon luminositeetista. Metallipitoisuus [Fe/H] =-0.48±0.17.

## Planeettakunnan tiedot

Tähden kolme planeettaa *c*, *b* ja *d* on löydetty mittaamalla tähden kirkkautta Kepler-avaruuteleskoopilla. Vaikka planeettoja ei suoraan havaita, niiden aiheuttamat jaksoittaiset himmenemiset kyetään mittaamaan. Planeetat ovat luultavasti kaikki elinkelvottomia, koska ne ovat kuumia. Hieman tätä järjestelmää  muistuttavia moniplaneettajärjestelmiä on tähdillä Kepler-20, 55 Cancri, Kepler-11, Gliese 581, Gliese 876, HD 10180 ja Kepler-33.

## Lähteet
Poika (romaani)

**Poika** () on Nick Hornbyn vuonna 1998 ilmestynyt romaani. Se kertoo 36-vuotiaasta miehestä ja 12-vuotiaasta pojasta, joiden kovin erilaiset maailmat kohtaavat yllättävän sattuman kautta. Kirjan pohjalta tehtiin vuonna 2002 samanniminen elokuva.

## Lähteet
Haarlan kartano

**Haarlan kartano** sijaitsee Haarlan kylässä Perniössä Salossa. Kartanon päärakennus on valmistunut vuosina 1828-1830, mutta varhaisimmat maanomistajat alueella ovat 1400-luvun lopulta. Päätilan omistajina oli 1800-luvulla eri aatelismiehiä, kuten hovioikeuden varapresidentti Karl Gustaf Sylvius-Feurstern (1819-1822), majuri Karl De la Motte (1825-1850) ja vapaaherra Carl Johan Carpelan (1852-1870).

## Lähteet
*
Henrik Benzelius

**Henrik Benzelius** (1689–1758)  oli  Uppsalan arkkipiispa vuosina 1747–1758. Hän teki matkoja itämaille ja toimi itämaisten kielten ja jumaluusopin professorina. Ennen arkkipiispaksi nimitystä hän oli vuodesta 1740 Lundin piispa.

Hänen isänsä oli Erik Benzelius vanhempi.

## Lähteet
Box2D

**Box2D** on C++-kielellä kirjoitettu avoimen lähdekoodin peleille tarkoitettu 2D-fysiikkamoottori. Box2D:tä on hyödynnetty muun muassa *[[Angry Birds]] ja [[Happy Wheels]]* -peleissä.

## Aiheesta muualla
* Box2D:n kotisivu
Younès El Aynaoui

**Younès El Aynaoui** (, s. 12. syyskuuta 1971 Rabat) on marokkolainen tennispelaaja. Parhaimmillaan hän on oli kaksinpelissä ATP-listan sijalla neljätoista marraskuussa 2003.

El Aynaoui osallistui urallaan kaksiin olympialaisiin, Barcelonassa 1992 ja Sydneyssä 2004. Hän lopetti uransa tammikuussa 2010.

## Lähteet

## Aiheesta muualla
*
*
Peikkotarinoita

**Peikkotarinoita** (*Troll Tales*) on tanskalais-saksalainen piirrossarja. Suomessa sarjaa on esitetty Nelos-kanavalla. Sarjan päähahmoja ovat Sumppi, Tumppi ja Viljami. Sarjassa nähdään myös ilkeitä peikkoja ja keijukaisia. Sarjan ovat tuottaneet A. Film, Egmont Imagination, Ocean Group ja EIV Entertainment.

## Aiheesta muualla
* IMDB
Deltamarin

**Deltamarin Group** on Raisiossa vuonna 1990 perustetusta laivansuunnittelutoimistosta alkunsa saanut konserni, jolla on Suomen lisäksi toimipisteitä myös Kiinassa, Puolassa ja Kroatiassa. Yhtiön 400 työntekijästä noin 250 työskentelee Suomessa. Deltamarin Oy:n liikevaihto vuonna 2015 oli noin 36  miljoonaa euroa.

Lokakuussa 2012 Deltamarinin osake-enemmistön kerrottiin siirtyvän suomalaisilta kiinalaiselle AVIC International Investments Limited -yhtiölle 32 miljoonan euron kauppahintaan. Ostaja on osa Kiinan valtiollisesta puolustus- ja lentokoneteollisuusyritys Aviation Industry Corporation of China eli AVIC:a, jolla on yli 300 tytäryhtiötä eri puolilla maailmaa. AVIC on Fortune 500 -listalla sijalla 162 vuonna 2017.

Vuonna 1999 Deltamarinille myönnettiin Tasavallan presidentin kansainvälistymispalkinto.

## Lähteet
Grotta Azzurra

**Grotta Azzurra** (Sininen luola) on Caprin saarella Italiassa sijaitseva luonnon muovaama luola. Luola sijaitsee meren pinnan tasolla siten, että luolan suuaukon korkeus merenpinnasta on vain 1,3 metriä. Pituutta luolalla on 54 metriä, leveyttä 30 metriä ja korkeutta 15 metriä. Nimensä luola on saanut siitä, että auringonvalo saa luolan veden näyttämään siniseltä, kun valo heijastuu suuaukosta veden läpi.

## Historia
Luola on tunnettu jo roomalaisten aikaan. Silloin se tunnettiin nimellä Gradola lähellä sijainneen samannimisen huvilan mukaan. Roomalaiset rakensivat luolasta nymfaionin, jonka patsaista ei nykyään ole paljon jäljellä. Luola unohtui, kunnes vuonna 1826 sen löysi uudestaan saksalainen kirjailija ja taidemaalari August Kopisch ystävänsä saksalaisen taidemaalarin Ernst Friesin kanssa. Luolasta on tullut sittemmin yksi Caprin tärkeimmistä tutustumiskohteista.

## Lähteet

## Aiheesta muualla
Nymfaion (arkkitehtuuri)

**Nymfaion** (, ) oli antiikin Kreikassa ja Roomassa alun perin nymfeille omistettu lähdeluola, joka oli koristeltu muun muassa patsailla. Myöhemmin rakennettiin tätä tarkoitusta vastaavia näyttäviä vesiallasrakennelmia ja lähdekaivoja.
 
## Tunnettuja nymfaioneja

* Nymfaion, Ateenan Agora
* Nymfaion, Hierapolis
* Nymfaion, Miletos
* Nymfaion eli Herodes Atticuksen eksedra, Olympia
* Nymfaion, Side
* Trajanuksen nymfaion, Efesos

## Lähteet

## Aiheesta muualla
Lisa Williams

**Lisa Williams** (s. 19. kesäkuuta 1973) on selvänäkijä, meedio ja henkiparantaja. Hän on kotoisin Englannista, mutta asuu nykyisin Los Angelesissa. Hänet tunnetaan televisiosarjoista *Elämää kuolleiden parissa*, *Ääniä toiselta puolelta* ja *Lisa Williams Live*. Hän on myös kirjoittanut kuolemanjälkeistä elämää käsittelevän kirjan *Survival of the soul*.

Williams väittää olleensa yhteydessä henkiin 4-vuotiaasta lähtien. Hän oli naimisissa vuoteen 2009 saakka, ja hänellä on lapsi Charlie. Nykyisin hän elää naispuolisen kumppaninsa Hollyn kanssa.

## Lähteet

## Aiheesta muualla
* Viralliset sivut
John Thomas (yleisurheilija)

**John Curtis Thomas** (3. maaliskuuta 1941 Boston – 15. tammikuuta 2013) oli yhdysvaltalainen korkeushyppääjä.

Thomas aloitti yleisurheilu-uransa opiskellessaan bostonilaisessa Rindge Technical High Schoolissa. Ollessaan 17-vuotias Bostonin yliopiston opiskelija hän ylitti ensimmäisenä miehenä sisäradoilla seitsemän jalan korkeudella olleen riman. Hän paransi sisäratojen maailmanennätystä hallikaudella 1959 neljä kertaa ja sivusi sitä kahdesti: tuloksesta 211 tulokseen 216,5. Seuraavana talvena hän hyppäsi ensin kahdesti 217, sitten 218 ja viimeisen sisäratojen maailmanennätyksensä 219,5 Chicagossa 11. maaliskuuta 1960.

Thomas hyppäsi ensimmäisen ulkoratojen maailmanennätyksensä 217 Philadelphiassa 30. huhtikuuta 1960. Hän sivusi ennätystään toukokuussa Yhdysvaltojen Cambridgessa ja hyppäsi kesäkuussa Bakersfieldissä 218. Hän paransi maailmanennätystä kahdesti Stanfordissa 1. heinäkuuta 1960 hypättyään 219,5 ja 222. Tämä jäi hänen viimeiseksi maailmanennätyksekseen ja sen rikkoi Valeri Brumel vuonna 1961.

Thomas saavutti Rooman olympialaisissa 1960 pronssia tuloksella 214. Tokion olympialaisissa 1964 hän sai hopeaa samalla tuloksella 218 kuin kilpailun voittanut Valeri Brumel, jolla oli vähemmän pudotuksia kilpailun aikana.

Thomas voitti Yhdysvaltojen-mestaruuden ulkoradoilla 1960 ja 1962 sekä sisäradoilla 1959, 1960, 1962, 1964 ja 1966. Hän voitti myös kaksi NCAA:n mestaruutta. Hän ylitti seitsemän jalan korkeudella olleen riman 191 kertaa ja hävisi urallaan vain kahdeksan kilpailua. Hän oli myös hyvä pika-aitajuoksija.

Thomas valmistui 1963 Bostonin yliopistosta, jossa toimi aktiiviuransa jälkeen yleisurheiluvalmentajana. Myöhemmin hän toimi myyntipäällikkönä suuressa puhelinyhtiössä.

## Lähteet
Marchiafava–Bignamin tauti

**Marchiafava–Bignamin tauti** on useimmiten kroonisilla alkoholisteilla esiintyvä sairaus, aivokurkiaisen demyelinaatio. Se on harvinainen mutta todennäköisesti alidiagnosoitu. Taudin kuvasivat ensimmäisinä italialaiset patologit Marchiafava ja Bignami vuonna 1903 kolmella alkoholisoituneella miehellä, jotka kuolivat kouristeltuaan ja jouduttuaan koomaan. Alidiagnosoinnin johdosta taudin ennuste saattaa olla aiemmin luultua parempi. 

## Lähteet
Ödeema (yhtye)

**Ödeema** on suomalainen melodinen punk rock -yhtye, joka on perustettu vuonna 2004 Porvoossa.

## Historia
Yläasteikäiset Kauri, Ossi ja Sebbe perustivat Ödeeman vuonna 2004 ja alkoivat harjoittelemaan sekä säveltämään omia kappaleitaan. Vuonna 2006 yhtye voitti kunnallisen bändimestaruuden. Pian tämän jälkeen yhtyeeseen liittyi Jesse soolokitaristin ja taustalaulajan rooliin.

Ödeema alkoi äänittämään esikoisalbumiaan vuoden 2010 lopussa yhdessä Puke Katajan kanssa. *Hyvät naiset ja herrat* -albumi julkaistiin lopulta vuoden 2011 lopussa. Ödeema pääsi vuoden 2012 Rock-SM -finaaliin, joka järjestettiin 27. lokakuuta Helsingin Messukeskuksessa Musiikkimessujen yhteydessä. Ödeema oli tuomariston suosikki ja lopullinen sijoitus yhtyeellä oli yleisöäänten jälkeen kolmas.

## Diskografia
* *Ödeema* (2006)
* *Hyvät naiset ja Herrat* (2011)

## Lähteet
Ketjuvälitys

**Ketjuvälitys** on tapa siirtää voimaa kahden akselin välillä ketjupyörien ja ketjujen avulla.

## Ketjupyörät
Ketjupyörän muoto riippuu käytettävän ketjun tyypistä. Keskeinen tekijä ketjupyörän valinnassa on myös sen hammasluku.

## Ketjut

Rullaketju on ehkäpä tunnetuin ketjuvälityksessä käytettävä ketjutyyppi. Se on huomattavan yleinen polku- ja moottoripyörissä. Ketjun valintaan vaikuttavat tarvittava vetolujuus ja välityksen ketjunopeus.

## Välityssuhde
Ketjuvälityksen välityssuhde voidaan laskea jakamalla käytettävän ketjupyörän hammasluku käyttävän ketjupyörän hammasluvulla.

## Monikulmiovaikutus
Ketjupyörät ovat geometrisesti monikulmioita. Tämän vuoksi ketjuvälityksen pyöriessä ketjun nopeus vaihtelee, mikä johtaa värähtelyjen syntymiseen. Värähtelytaajuus riippuu ketjupyörän hammasluvusta ja pyörimisnopeudesta. Värähtely tulee sitä voimakkaammin esille mitä pienempi ketjupyörä on kyseessä.

## Ketjujen voitelu
Ketjuja voivat olla jatkuvassa öljykylvyssä, niitä voidaan voidella voitelulaitteen avulla tai niitden voitelu voidaan tehdä käsityönä määräajoin.

## Hammaslukujen ja ketjun pituuden sovittaminen
Ketjuvälityksessä pitäisi pyrkiä siiheen että ketjun pituus ja minkään ketjupyörän hammasluku eivät olisi jaollisia keskenään. Tähän tulisi pyrkiä, jotta välityksen pyöriessä tietyt ketjulenkit eivät vastaisi toistuvasti ainoastaan samaan hampaaseen mikä johtaisi ketjun ja ketjupyörien epätasaiseen kulumiseen.
Fakhreddine Ben Youssef

**Fakhreddine Ben Youssef** (s. 21. kesäkuuta 1991) on tunisialainen jalkapalloilija. Hyökkääjänä pelaava Ben Youssef edustaa Saudi-Arabian valioliigassa Ettifaqia.

## Seurajoukkueura
Ben Youssef aloitti seurauransa pääsarjassa kaudella 2011–2012 CS Sfaxienin riveissä. Hän teki avauskaudellaan kolme maalia. Ben Youssef juhli Tunisian mestaruutta kaudella 2012–2013.

Tammikuussa 2015 Ben Youssef siirtyi kolmenvuoden sopimuksella FC Metzin riveihin. Hän pelasi kuitenkin kuusi ottelua ja jätti seuran heinäkuussa 2015.

### Esperance
Ben Youssef palasi lyhyen ajan sisällä takaisin Tunisiaan ja Espérancen riveihin heinäkuussa 2015. Hän saavutti heti menestystä voittamalla kauden päätteeksi Tunisian cupin toisen kerran urallaan. Pääsarjassa Espérance sijoittui toiseksi ja Ben Youssef onnistui maalinteossa kahdeksan kertaa ollen maalitilaston viides ja Espérancen kolmanneksi paras maalintekijä. Kaudella 2016–2017 Ben Youssef teki viisi maalia kymmenessä pelissä ja juhli kauden päätteeksi Tunisian mestaruutta. Hän aloitti vielä kauden 2017–2018 Espérancen riveissä tehden kauden alkupuolella neljä maalia 12 pelaamassaan sarjaottelussa. Hän siirtyi kesken kauden tammikuussa 2018 Saudi-Arabiaan.

### Ettifaq
Tammikuussa 2018 Ben Youssef siirtyi Ettifaq FC:hen. Hän pelasi avauskaudellaan kahden ottelua, joissa hän teki neljä maalia. Joukkue sijoittui kauden päätyttyä neljänneksi.

## Maajoukkueura
Ben Youssef pelasi ensimmäisen maaottelunsa Egyptiä vastaan 16. lokakuuta 2012. Ja teki avausmaalinsa maajoukkueessa toisessa ottelussaan Irakia vastaan.

Ben Youssef valittiin vuoden 2013 Afrikan-mestaruuskisoihin, jossa hän pelasi vaihtopelaajan roolissa. Tunisian kisat päättyivät alkulohkoon.

Kesäkuussa 2018 Ben Youssef valittiin Tunisian maajoukkueeseen 2018 MM-kilpailuihin Venäjälle. Hän pelasi Tunisian kaikissa kolmessa lohko-ottelussa. Maalinteossa Ben Youssef onnistui kerran viimeisessä ottelussa Panamaa vastaan.

## Lähteet
Sanasto

**Sanasto** on kielen koko sanavarasto tai tietyn aihepiirin termistö. Sanastoksi nimitetään myös yhden aihepiirin selityksin varustettua sanaluetteloa. Erikoisalojen sanastoja ovat esimerkiksi graafisen alan sanasto ja rahoitusalan sanasto. Standardisoimisjärjestöt, Suomessa SFS, ovat julkaisseet lukuisia sanastostandardeja.  

Sanastostandardit ovat termejä käsitteleviä standardeja, joissa on tavallisesti mukana käsitteiden määritelmät ja joskus selityksiä, kuvia ja esimerkkejä. Osa sanastostandardeista on kaksikielisiä, mutta yleensä niissä on käytetty useampia kieliä. Termien määritelmät ovat standardeissa vain muutamalla kielellä. 

Sanasto voi olla myös rakenteeltaan ontologia, eräänlainen strukturoitu käsitteistö. Ontologioita voidaan käyttää tiedonhakuun samaan tapaan kuin asiasanastojakin ja käytännössä sanastokontekstissa ontologiat ovat asiasanastoja. Ontologioihin, asiasanastoihin ja thesauruksiin liittyvien termien käyttö ei ole suomen kielessä vielä kovin vakiintunutta.

## Lähteet

## Aiheesta muualla
* Sanastokeskus TSK.
* Sanastokeskuksen termipankki
* SFS - sanastostandardit
* Finto
Teddy Wilson Vol. 2

**Teddy Wilson Vol. 2** (tai Volume 2) on yhdysvaltalaisen jazz-pianisti Teddy Wilsonin albumi vuodelta 1983. Albumin kappaleet ovat jazz-standardeja, ja ne on äänitetty konserteissa vuosina 1957 ja 1958 Yhdysvalloissa Wilsonin trion kiertueelta.

Alkuperäinen tuotanto on vuodelta 1972, ja levy-yhtiö oli tuolloin Laff Records.

Vuoden 1983 painoksessa levymerkki on PRT Recordsin Jazz Reactivation ja tunnus JR 127. Jakelusta on huolehtinut PRT Ltd., 132 Western Road, Mitcham, Surrey. PRT on Precision Records and Tapes Ltd:n tuotemerkki. LP-levyjä on valmistettu Englannissa. Albumin kansitekstin on laatinut Alun Morgan.

Aikaisempi levy *Teddy Wilson Vol. 1* on ilmestynyt tunnuksella Jazz Reactivation JR 108.

## Kappaleet

; Sivu 1

# Rose Room (Williams, Hickman)
# Just One of Those Things (Cole Porter)
# Shiny Stockings (F. Foster)
# Medley: 
&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;
(a) Body and Soul (Sour, Green, Heyman, Eyton) 
&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;
(b) Sweet Lorraine (Burwell, Parish) 
&nbsp;&nbsp;&nbsp;&nbsp;&nbsp;&nbsp;5. Moonglow (Hudson, DeLange, Mills)

 H. Darewski Music (1); Chappell Music Ltd. (2, 4a);
Lynstorm Pub. Co. (MCPS) (3); Lawrence Wright Music (4b); Boosey & Hawkes Music Ltd. (5) 

; Sivu 2

# But Not for Me (G. & I. Gershwin)
# Nice Work If You Can Get It (G. & I. Gershwin)
# It Had to Be You (G. Kahn, I. Jones)
# Someone to Watch Over Me (G. & I. Gershwin)

 Chappell Music Ltd. (1, 2, 4); Francis Day & Hunter Music Ltd. (3) 

## Kokoonpano

* Teddy Wilson – piano
* Arvell Shaw – basso
* Bert Dahlander – rummut

Ennen Wilsonin trioa Arvell Shaw oli Louis Armstrongin All Stars -yhtyeessä. Nils-Bertil (Bert) Dahlander on kansallisuudeltaan ruotsalainen.

## Lähteet

* LP *Teddy Wilson Vol. 2* (PRT Records JR 127) 1983
Tommy Westlund

**Tommy Westlund** (s. 29. joulukuuta 1974 Fors, Ruotsi) on uransa lopettanut ruotsalainen jääkiekkoilija, pelipaikaltaan laitahyökkääjä.

## Ura
### Seurajoukkueissa
Westlund aloitti pääsarjauransa kaudella 1995–1996 Elitserienin Brynäs IF:ssä. Ennen siirtymistään Brynäsiin hän pelasi neljä kautta Avesta BK:n edustusjoukkueessa, yhden Ruotsin kolmanneksi korkeimmalla sarjatasolla sekä kolme toiseksi korkeimmalla. Hänen kasvattajaseuransa oli Fors IK.

Westlundin pisteiden valossa paras pääsarjakausi oli hänen kolmas kautensa, kausi 1997–1998. Hän oli tuolla kaudella joukkueensa paras maalintekijä ja toiseksi paras pistemies Jan Larssonin jälkeen tehtyään 29 maalia ja yhdeksän syöttöpistettä, yhteensä 38 tehopistettä, 46:ssa ottelussa. Koko liigan maalipörssissä hän sijoittui jaetulle toiselle sijalle Pelle Prestbergin kanssa 30 maalia tehneen Patric Kjellbergin jälkeen ja pistepörssissä kymmenenneksi. 

NHL-seura Carolina Hurricanes varasi Westlundin numerolla 93  neljännellä kierroksella. Hän siirtyi samana vuonna AHL:n Beast of New Haveniin ja aloitti NHL:ssä vuotta myöhemmin, kaudella 1999–2000. Hän pelasi NHL:ssä neljän kauden aikana yhteensä 203 runkosarja- ja 25 pudotuspeliottelua. Kaudella 2001–2002 hän oli sivussa suuren osan runkosarjasta selkävamman vuoksi, mutta palasi joukkueensa kokoonpanoon pudotuspeleihin 2002, joissa Hurricanes eteni Stanley Cupin loppuotteluihin. Mestaruuden vei tuolloin Detroit Red Wings. Kaudella 2002–2003 Westlund pelasi NHL:n lisäksi AHL:n Lowell Lock Monstersissa.  

Westlund palasi Elitserieniin vuonna 2003 tehtyään sopimuksen Leksands IF:n kanssa. Kausi 2003–2004 jäi hänen viimeisekseen. Hän lopetti pelaajauransa rannevamman vuoksi.

### Maajoukkueessa

Westlund edusti Ruotsin joukkuetta yksissä arvokisoissa, yhdessä ottelussa maailmanmestaruuskilpailuissa 1998. Ruotsi voitti tuona vuonna MM-kultaa.

## Lähteet
*
*
### Viitteet
Lumilautailun maailmancup

**Lumilautailun maailmancup** on kansainvälisen hiihtoliitto FIS:n järjestämä lumilautailun maailman korkeatasoisin sarjamuotoinen kilpailu. Ensimmäinen miesten maailmancup järjestettiin kaudella 1994–1995. Joulukuussa 1995 Kansainvälinen olympiakomitea päätti lisätä lumilautailun olympialaisten ohjelmaan. Ensimmäiset MM-kilpailut lajissa järjestettiin vuonna 1996. Maailmancupissa kilpaillaan seitsemässä eri kilpailumuodossa, jotka ovat freestyle-lajit half-pipe, big air ja slopestyle sekä alppilajit lumilautakrossi, lumilautakrossin joukkuekilpailu, parisuurpujottelu ja paripujottelu.

## Lähteet

## Aiheesta muualla
*FIS Snowboard
Aulis Apajalahti

**Niilo Aulis Apajalahti** (14. marraskuuta 1897 Helsinki – 30. maaliskuuta 1961 Helsinki) oli suomalainen lääkäri. Hän toimi Kätilöopiston ylilääkärinä vuodesta 1940. Professorin arvonimen hän sai 1947.

Apajalahti valmistui lääketieteen lisensiaatiksi 1926, naistentautien ja synnytysten erikoislääkäriksi 1929, ja hän väitteli tohtoriksi 1931 aiheena tulehduksellisten tekijöiden vaikutus kohdunulkoiseen raskauteen. Hän oli Helsingin yliopiston synnytys- ja naistentautien dosentti 1937–1950. Yliopisto-opetuksen ohella hänen tärkeä tehtävänsä oli kätilökoulutuksen kehittäminen. Hän oli suunnittelemassa ja toteuttamassa uutta Kätilöopistoa.

## Lähteet
Bolívar (Ecuador)

**Bolívar** on yksi Ecuadorin maakunnista. Se sijaitsee maan ylänköalueella. Sen pääkaupunki on Guaranda. Provinssin pinta-ala on 3&nbsp;926 km² ja vuonna 2010 väkiluku oli 182&nbsp;744. Maakunnan asukkaista 40 prosenttia kuuluu alkuperäiskansoihin.

Bolívar on jaettu seitsemään kantoniin: Guaranda, Chillanes, Chimbo, Echeandía, San Miguel, Caluma ja Las Naves. Sen tärkeimmät elinkeinot ovat maatalous ja karjanhoito.

## Lähteet

## Aiheesta muualla
Apajalahti

**Apajalahti** on suomalainen sukunimi, joka on muun muassa seuraavilla henkilöillä:

*Asko Apajalahti (s. 1947), elokuvatuottaja ja lavastaja, Jouni Apajalahden poika
*Aulis Apajalahti (1897–1961), Kätilöopiston ylilääkäri
*Jouni Apajalahti (1920–2009), pappi, kansanedustaja
*Lauri Apajalahti (1892–1964), kirkkoherra
*Samuli Apajalahti (1920–2009), ammattiyhdistysjohtaja ja kouluneuvos, Lauri Apajalahden poika
*Tuula Apajalahti (*Lahja Tuula Kaarina Kalliala*, 1934–2022), kätilö, sairaanhoitaja ja kirjailija.
Johan Apolloff

**Johan (Juhana) Apolloff** (noin 1640–1706) oli inkeriläissyntyinen sotilas. Hän oli vuodesta 1689 Nevanlinnan komentaja ja puolusti suuren Pohjan sodan aikana 1703 linnaa venäläisiä vastaan mutta joutui antautumaan.

## Lähteet
Nadia Lalami

**Nadia Lalami** (s. 28. huhtikuuta 1990 Casablanca) on marokkolainen tennispelaaja. Parhaimmillaan hän on ollut kaksinpelissä WTA-listan sijalla 322 syyskuussa 2011. Hän on voittanut urallaan kaksi ITF-turnausta kaksinpelissä.

Huhtikuussa 2011 Lalami pääsi puolivälieriin kotimaassaan pelatussa Grand Prix SAR La Princesse Lalla Meryem -turnauksessa. Hänestä tuli ensimmäinen marokkolainen puolivälieräpelaaja WTA-kiertueella, kun hän voitti turnauksessa ykköseksi sijoitetun Aravane Rezaïn. Puolivälierissä hän hävisi Kirsten Flipkensille.

## Lähteet

## Aiheesta muualla
* 
*
Reino Arimo

**Atri Reino Tapio Arimo** (23. huhtikuuta 1908 Lammi – 13. toukokuuta 1991 Helsinki) oli suomalainen kenraaliluutnantti. 

Reino Arimon isä oli metsäneuvos Atri Santeri Arimo. 
Arimo kävi Kadettikoulun 1927–1929, Sotateknillisen koulun 1933–1934 sekä Sotakorkeakoulun 1949–1951. Uransa alkuvaiheissa hän toimi viestiaselajin tehtävissä. Aktiiviupseerina Pioneeripataljossa hän toimi kouluttajana 1929–1936. Kadettikoulussa hän opetti 1936–1939. Talvisodan alettua hän toimi 3. divisioonan pioneerikomentajana. Tällöin hän vastasi divisioonan lohkon linnoituslaitteista Summan alueella. Välirauhan aikana hän jatkoi linnoittautumisen suunnittelijana ja jatkosodan alettua toimi 6. divisioonan pioneerikomentajana. Välillä hän toimi Päämajan linnoitusosaston maastosuunnittelun tarkastajana. Sodan päättyessä hän oli asekätkennän keskeisiä valmistelijoita ja myös vangittiin 30 kuukaudeksi.

Sotakorkeakoulun käytyään Arimo oli pääesikunnassa toimistopäällikkönä 1951–1954 ja pioneeriosaston päällikkö 1954–1955. Pioneeritarkastajana hän palveli vuodet 1955–1961. Arimosta tehtiin puolustusministeriön kansliapäällikkö vuosiksi 1961–1966. Uransa päätteeksi hän toimi yleisesikunnan, myöhemmin pääesikunnan päällikkönä 1966–1968. 

Ylennykset: reservivänrikki 1927, vänrikki 1929, luutnantti 1931, kapteeni 1938, majuri 1941, everstiluutnantti 1951, eversti 1954, kenraalimajuri 1957, kenraaliluutnantti 1962.

Upseeriliiton puheenjohtaja Arimo oli vuodesta 1958. Hänen pääteoksensa oli *Suomen linnoittamisen historia 1918–1944*. 

Airimo kutsuttiin Kadettikunnan kunniajäseneksi 22.11.1968.

## Muita julkaisuja
Nimellä *R. Arimo*:
* *Atomipommin vaikutus ja suojautuminen sitä vastaan*. Tiede ja ase 10/1952 

## Lähteet
Arimo

**Arimo** voi tarkoittaa seuraavia:

* arimo, luonnos tai konsepti
* Arimo, suomalainen miehen etunimi
* Arimo, sukunimenä:
** Atri Arimo (1878–1950), metsänhoitaja ja metsäneuvos
** Reino Arimo (1908–1991), kenraali.
Victoria Larrière

**Victoria Larrière** (s. 2. toukokuuta 1991 Martigues) on ranskalainen tennispelaaja. Parhaimmillaan hän on ollut kaksinpelissä WTA-listan sijalla 172 toukokuussa 2012. Hän on voittanut urallaan kahdeksan ITF-turnausta kaksinpelissä.

WTA-turnauksen pääsarjassa Larrière pelasi ensimmäisen kerran syyskuussa 2011 Uzbekistanissa. Grand Slam -turnauksen pääsarjassa hän pelasi ensimmäisen kerran Ranskan avoimissa 2012, jossa hän hävisi ensimmäisellä kierroksella Marija Kirilenkolle.

## Lähteet

## Aiheesta muualla
* 
*
Karl Adolf Appelberg

**Karl Adolf Appelberg** (1851–1915) oli suomalainen teologi. Hän oli Helsingin yliopiston käytännöllisen teologian professori 1900–1915. Hän tutki Suomen varhaisempaa kirkko-oikeutta ja -hallintoa.  Appelberg toimi opettajana myös helsinkiläisissä kouluissa.

## Lähteet
Päiväkirja (Antti Vuorenmaan albumi)

**Päiväkirja** on Antti Vuorenmaan debyyttialbumi. Se ilmestyi vuonna 2012.

Albumilta julkaistiin singlenä kappaleet "Pieni taivas" ja "Painuu päivä peltikattojen taa". Kappaleesta "Pieni taivas" tehtiin myös musiikkivideo.
"Painuu päivä peltikattojen taa" oli tunnusmusiikkina Juha Rosman ohjaamassa tv-draama *[[Stalkkeri (televisiosarja)|Stalkkerissa]]*, ja kappale meni Radio Suomen ykköseksi viikolla 40/2012.
Se nousi myös julkaisuvuonna 2012 Radio Suomen 100 soitetuinta -listalle sijalle 58.

## Kappaleet
Kappaleet on säveltänyt ja sanoittanut Antti Vuorenmaa. 

#
#
#
#
#
#
#
#
#
#

## Kokoonpano
* Antti Vuorenmaa – Laulu, kitarat, basso, piano, pedal steel, mandoliini, percussiot
* Mikko Kaakkuriniemi – rummut

;Vierailijat
* Susanna Eronen – laulu kappaleessa "Painuu päivä peltikattojen taa"
* Esa Pulliainen – Sähkökitara kappaleessa "Painuu päivä peltikattojen taa"
* Joni Leino – vibrafoni kappaleessa "Pieni taivas"
* Jari Kanninen – haitari kappaleessa "Tanssisitko mun haudallani"
* Uuge Kojola – polviin rummutus ja lattian polkeminen kappaleessa "Kaupunki palaa"

## Arvostelut
* Nyt.fi: *positiivinen*

## Lähteet
* Yle Radio Suomen soitetuimmat, vko 40 2012 
* Radio Suomen soitetuimmat 2012 

### Viitteet
August Magnus Gustaf Armfelt

**August Magnus Gustaf Armfelt** (26. elokuuta 1826 Turku – 26. toukokuuta 1894 Halikko) oli suomalainen tilanomistaja, kamariherra, kreivi ja valtiopäivämies. 

Armfelt omisti Vuorentaan ja Wiurilan kartanot Halikossa. 

Armfelt kuului Tammikuun valiokuntaan ja osallistui aatelissäädyssä valtiopäiville 1863–1864, 1867, 1872, 1877–1878, 1882, 1885 ja 1894. Hän otti muun muassa esille asevelvollisuuskysymyksen 1877–1878. Armfelt oli perustamassa Varsinais-Suomen Maanviljelysseuraa ja toimi sen puheenjohtajana. Armfelt toimi myös Rantarata-hankkeen komitean puheenjohtajana vuonna 1886.

Armfeltin vanhemmat olivat tilanomistaja, kreivi Magnus Reinhold Armfelt ja kreivitär Adelaide Gustava Aspasia (Vava) Armfelt ja puolisot vuodesta 1848 kreivitär Olga Lovisa Axelina Armfelt (k. 1855) ja vuodesta 1858 kreivitär Sigrid Constance Creutz (k. 1892). Kreivi, teollisuus- ja valtiopäivämies Carl Magnus Mauritz Armfelt oli hänen veljensä. August Magnus Gustaf Armfeltin poika toisesta avioliitosta oli tilanomistaja, kreivi, valtiopäivämies Carl August Reinhold Lars Armfelt.

Venäjän keisari, Suomen suuriruhtinas Aleksanteri III myönsi Armfeltille kamariherran arvonimen keisarilliseen hoviin vuonna 1883. 

## Lähteet
Carchi

**Carchi** on yksi Ecuadorin maakunnista. Se sijaitsee maan ylänköalueella. Sen pääkaupunki on Tulcán. Provinssin pinta-ala on 3 750 km2 ja väkiluku vuonna 2010 oli 165&nbsp;659.  

Carchi on jaettu viiteen kantoniin: Tulcán, Espejo Montúfar, Mira , Bolívar ja San Pedro de Huaca. Siellä tuotetaan perunaa, vehnää, karjaa ja muita maataloustuotteita. Teollisuudenaloja ovat meijerit ja muu elintarvike- ja juomateollisuus sekä tupakkatehtaat.

## Lähteet

## Aiheesta muualla
Paavo Aro

**Paavo Robert Aro** (vuoteen 1906 **Arbelius**) (16. elokuuta 1899 Pori – 8. maaliskuuta 1978 Helsinki) oli suomalainen metsätieteilijä. 

## Henkilöhistoria
Aron vanhemmat olivat työnjohtaja Robert Wilhelm Arbelius ja Tilda Jutila ja puoliso vuodesta 1925 opettaja Aili Viola Raussi. Hän tuli yloppilaaksi Porin lyseosta 1919 ja suoritti metsänhoitotutkinnon 1923 ja maatalous- ja metsätieteiden kandidaatin tutkinnon 1929. Maatalous- ja metsätieteiden tohtoriksi Aro väitteli 1939 aiheesta *Tutkimuksia rinnankorkeus- ja katkaisuläpimitan vaikutuksesta käyttöpuun ja hakkuutähteiden määrään*. Aro toimi ensin sekä opettajana että metsänarvioimistehtävissä ja sitten Helsingin yliopiston assistenttina, Metsäntutkimuslaitoksen apulaistutkijana, Metsähallituksen tilastokonttorin johtajana ja tutkijana Kansainvälisessä Metsäkeskuksessa.  Aro oli Helsingin yliopiston metsäteknologian dosentti vuosina 1937–1966 ja virkaatekevä professori 1945–1948. Aro oli Metsäntutkimuslaitoksen professori vuodesta 1949 vuoteen 1967. Aro pani Suomessa alkuun metsätyön ja työvälineiden tieteellisen tutkimuksen. Hän kehitti perinteisiä metsätyövälineitä ja julkaisi tutkimuksia puutavaran mittaamisesta.

## Julkaisuja
* *Kiintomittataulukkoja*, 1929
* *Kantohintapiirroksia*, 1930
* *Tavallisimpien suomalaistenn pinopuutavarain pinotiheys*, 1931
* *Tutkimus rinnankorkeus- ja katkaisuläpimitan vaikutuksesta käyttöpuun ja hakkuutähteiden määrään*, 1935, väitöskirja
* *Aikatutkimuksia koivuhalkojen teosta*, 1936
* *Metsätyökaluopas*, 1940, K. J. Branderin ja H. Willmanin kanssa
* *Eräitä halkosahoilla suoritettujen sahauskokeiden tuloksia*, 1942
* ''Waldsägeuntersuchungen in den nordischen und miteleuropäischen Ländern22, 1949.

## Lähteet
Atle Asanti

**Atle Armas Gabriel Asanti** (vuoteen 1937 **Aschan**; 31. toukokuuta 1905 Turku – 3. tammikuuta 1992 Helsinki) oli suomalainen diplomaatti ja juristi. 

Asanti kirjoitti  ylioppilaksi vuonna 1925. Hän suoritti vuonna 1931 ylemmän oikeustutkinnon. Asantista tuli varatuomari  vuonna 1934, jolloin hän meni myös töihin ulkoasianministeriöön.  

Asanti työskenteli aluksi Tukholman, Berliinin ja Moskovan lähetystöissä avustajana 1930-luvulla. 

Talvi- ja jatkosodan aikana Asanti toimi ulkoasianministeriön jaostosihteerinä ja myöhemmin jaostopäällikkönä vuosina 1957–1959 sekä oikeudellisen osaston päällikkönä.  

Asanti nimitettiin Suomen ensimmäiseksi suurlähettilääksi Yhdistyneisiin arabitasavaltoihin vuosiksi 1959–1962 sekä toimi samalla suurlähettiläänä Beirutissa  ja Khartumissa vuosina 1959–1962 ja lähettiläänä Addis Abebassa  vuosina 1959–1962. Sen jälkeen hän oli suurlähettiläänä Prahassa 1962–1972 ja Tiranassa 1962–1971. Asanti jäi eläkkeelle vuonna 1972.  

Hänen veljensä oli professori Paavo Asanti.  Asanti oli myös Suomen ulkomaankauppaliiton ja International Law Associationin Suomen osaston hallituksen jäsen. Lähetystöneuvoksen arvon hän sai 1947 ja täysivaltaisen erikoissuurlähettilään arvon 1959.

## Lähteet
Hiipivä Haamu

**Hiipivä Haamu** (HH) on Suomen suurin vuosittain järjestettävä partiokilpailu. Se on kaupunkituntemus- ja salapoliisikilpailu, joka järjestetään Helsingissä aina marraskuun ensimmäisenä sunnuntaina. Kilpailun järjestää partiolippukunta Ilvesveikot, ja siihen osallistuu vuosittain noin 1000-1500 partiolaista.

Kilpailu on tarkoitettu yli 10-vuotiaiden partiolaisten ryhmille, mutta siihen voi osallistua kuka tahansa. Kilpailu on suosittu kaikenikäisten keskuudessa.

Kilpailu koostuu ennakkotehtävistä, kisapäivästä sekä lopputehtävistä, jotka täytetään kilpailun maalissa. Tarkoituksena on selvittää, mitä kisapäivän aikana on tapahtunut tutkimalla rastipaikkoja ympäri Helsinkiä sekä haastattelemalla kilpailun henkilöitä. Kilpailuun kuuluu aina opetusteema, kuten Itämeri tai nettiturvallisuus, johon kisaajat tutustuvat tarkemmin päivän aikana.

## Historia
Kilpailu vakiintui vuosittaiseksi 1970-luvulla. Ilvesveikot on järjestänyt kilpailua säännöllisesti vuodesta 1974 alkaen.

## Aiheesta muualla

*Hiipivän Haamun verkkosivut
*Hiipivä Haamu PartioWikissä

## Lähteet